DA Den Europæiske Unions Tidende C 361/10

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 361/07

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»TØRRFISK FRA LOFOTEN«

EF-Nr.: NO-PGI-0005-01054-09.11.2012

BGB ( X ) BOB ( )

1. Betegnelse

»Tørrfisk fra Lofoten«

2. Medlemsstat eller tredjeland

Norge

3. Beskrivelse af landbrugsproduktet eller fødevaren

3.1. Produkttype

Kategori 1.7 — Fisk, bløddyr, skaldyr, ferske, og produkter på basis heraf

3.2. Beskrivelse af produktet med betegnelsen i punkt 1

Tørrfisk fra Lofoten er naturligt tørret atlantisk torsk (Gadus morhua) fra Lofoten. Betegnelsen omfatter tørfisk, som opfylder betingelserne for klassificering efter den norske industristandard for klassificering af tørfisk, NBS 30-01.

Tørrfisk fra Lofoten har et vandindhold på 16-27 %, et proteinindhold på 68-78 % og et fedtindhold på ca. 1 %. Tørrfisk fra Lofoten har en koncentreret smag og aroma af fisk, skindet har en gylden farve, og fisken har en størrelse på 40-90 cm.

3.3. Råvarer (kun for forarbejdede produkter)

Tørrfisk fra Lofoten fremstilles af atlantisk torsk fanget i området omkring Lofoten og Vesterålen fra januar til april. På denne tid vandrer de kønsmodne torsk fra de kolde polarfarvande i Barentshavet til havet omkring Lofoten og Vesterålen for at gyde. Fiskeriområdet strækker sig fra Ø 010°00′ til Ø 016°08′ og fra N 67°00′ til N 69°30′ i følgende ICES-områder: område 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 og dele af 25, område 04: 03, 04, 10, 46, 47, 48. Fisk, der er fanget i dette område, har en anden struktur end dybhavsfisk, særlig fordi fiskene efter at have vandret langt er mere faste i kødet, hvilket er afgørende, for at fisken kan modstå tørringsprocessen. Kystfiskerne skal ikke sejle langt for at fange torsken, og fisken kan derfor leveres samme dag, som den er fanget, hvilket er vigtigt for fiskens kvalitet.

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Tørrfisk fra Lofoten skal tørre naturligt og sorteres i Lofoten.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

—

4. Præcis afgrænsning af det geografiske område

Fisk til produktion af Tørrfisk fra Lofoten skal fanges rundt om Lofoten og Vesterålen mellem Ø 010°00′ og Ø 016°08′ samt mellem N 67°00′ og N 69°30′ i følgende ICES-områder; område 05: 02, 07, 08, 09, 12, 13, 14, 15, 16, 17, 18, 19, 20, 21, 22, 23, 24 og dele af 25, område 04: 03, 04, 10, 46, 47, 48. Fisken skal leveres til en landingsfacilitet i Lofoten, tørre naturligt og sorteres i Lofoten. Lofoten består af kommunerne Flakstad, Moskenes, Røst, Vestvågøy, Værøy og Vågan.

5. Tilknytning til det geografiske område

5.1. Det geografiske områdes egenart

Havet rundt om Lofoten og Vesterålen er blandt verdens rigeste fiskeriområder, og fiskeriet ved Lofoten er det vigtigste sæsonbestemte fiskeri efter torsk i Norge.

Den atlantiske torsk lever det meste af sit liv i Barentshavet, men vandrer til havet omkring Lofoten og Vesterålen for at gyde i perioden fra januar til april. På grund af temperaturen og adgangen til føde i havet i den periode er betingelserne for udklækning meget gunstige i dette område.

Havet omkring Lofoten og Vesterålen har siden i århundreder været det væsentligste gydeområde for den atlantiske torsk. Fastlandssoklen er smal her, og næringsrigt vand flyder forbi tæt på kysten. Dette giver optimale betingelser for vækst og overlevelse.

Den massive tilstrømning af atlantisk torsk til det geografiske område falder sammen med den periode, hvor de klimatiske betingelser er særlig gunstige for naturlig tørring.

Beliggenheden i forhold til Golfstrømmen giver særligt gunstige betingelser for naturlig tørring af fisk, og beliggenheden er meget vigtig for kvaliteten af slutproduktet. På grund af Golfstrømmen er vintrene i Lofoten milde med en gennemsnitstemperatur på mellem – 0,8 og + 2,2 °C fra januar til april, og foråret er tørt med en samlet nedbørsmængde på mellem 108 og 132 mm. Disse klimatiske betingelser er en forudsætning for, at fisken tørrer ordentligt og ikke fryses eller går i forrådnelse.

Viden om sortering er yderst vigtig for kvaliteten af slutproduktet. Sortering kræver indgående viden og udføres af såkaldte »sorterere«. Historisk set er kvalitetsvurderingen en færdighed, der er blevet overleveret fra generation til generation i familier og/eller virksomheder. Tidligere blev sortererne oplært i den virksomhed, de var tilknyttet, mens der på det seneste er blevet oprettet en teoretisk uddannelse af sortererne til industrien. Den teoretiske uddannelse er kombineret med praktisk uddannelse i en virksomhed, der fremstiller tørfisk.

Også den faglige viden om fremstilling og markedskrav er traditionelt fra overleveret fra generation til generation i Lofoten.

Denne viden er yderst vigtig for at opnå Tørrfisk fra Lofoten af høj kvalitet.

5.2. Produktets egenart

Tørrfisk fra Lofoten er renset, hovedskåret og naturligt tørret atlantisk torsk (Gadus morhua) fra kønsmodne fisk. Naturlig tørring bevarer og modner fisken, hovedsageligt på grund af den betragtelige reduktion af vandindholdet. Dette giver lang holdbarhed og et højt næringsindhold, for eksempel et højt proteinindhold på 68-78 % sammenlignet med 18 % i fersk torsk. Fisken er færdig med at tørre, når den har den rette »lyd af fisk«, når man banker på den. Den skal have en solid og massiv smækkelyd. Det kræver faglig viden og erfaring at vurdere den rette »lyd af fisk«.

5.3. Sammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Sammenhængen er baseret på de kendetegn, der følger af produktets geografiske oprindelse.

Tradition:

Naturlig tørring af fisk har fundet sted i Lofoten siden begyndelsen af 1100-tallet og er en væsentlig del af den norske kulturarv. Den faglige viden om tørring og sortering er gået i arv fra generation til generation i Lofoten. Tørfisk var og er et vigtigt norsk eksportprodukt.

Kendetegn som følge af den geografiske oprindelse:

Fiskenes lange vandring i koldt vand fra Barentshavet til Lofoten og Vesterålen, giver en slank fisk med fast, muskuløst kød. Råmaterialer af en sådan kvalitet er afgørende for modstandskraften under tørringsprocessen.

Temperatur, nedbør, vind, sol og sne er alle faktorer, der er væsentlige for tørringsprocessen, og som gør det geografiske område særlig velegnet til tørring af fisk. Den faktiske temperatur i det geografiske område bevirker, at fisken ikke fryses eller går i forrådnelse, men tørrer. Passende mængder nedbør giver sammen med vinden ved kysterne gode betingelser for naturlig tørring, og solens genskin i sneen på jorden giver fisken dens gyldne farve. Tørreprocessen giver tørfisken dens særlige konsistens og koncentrerede smag og aroma af fisk.

Sammen med råmaterialer af høj kvalitet er klimaet afgørende for den endelige kvalitet af Tørrfisk fra Lofoten. Lofoten er det eneste sted i verden, hvor dette klima findes, og hvor der på samme sted er adgang til kønsmoden torsk af høj kvalitet.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3)).

http://www.lovdata.no/for/sf/ld/xd-20071211-1814.html

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet forordning (EU) nr. 1151/2012.

(3) Se fodnote 2.